VPO พุ่งกระฉูด 20% นิวไฮรอบ 2 ปี 9 เดือน รับราคาปาล์มทะยานแรงต่อเนื่อง!
VPO พุ่งกระฉูด 20% นิวไฮรอบ 2 ปี 9 เดือน รับราคาปาล์มทะยานแรงต่อเนื่อง!
16 มี.ค. 2564

ผู้สื่อข่าวรายงานว่า บริษัท วิจิตรภัณฑ์ปาล์มออยล์ จำกัด (มหาชน) หรือ VPO ณ เวลา 10.57 น. อยู่ที่ระดับ 0.73 บาท บวก 0.12 บาท หรือ 19.67%  ด้วยมูลค่าซื้อขาย 26.47 ล้านบาท  ราคาหุ้นวิ่งแรงในรอบ 2 ปี 9 เดือน โดยเทียบตั้งแต่หุ้นยืนที่ระดับ 0.73 บาท เมื่อวันที่ 13 มิ.ย.61

โดยก่อนหน้านี้ นายวัฒนศักย์ เสือเอี่ยม อธิบดีกรมการค้าภายใน เปิดเผยว่า จากสถานการณ์ผลผลิตปาล์มน้ำมันตั้งแต่ช่วงเดือนกันยายน 2563 ต่อเนื่องถึงเดือนกุมภาพันธ์ 2564 มีปริมาณลดลงจากที่สำนักงานเศรษฐกิจการเกษตรคาดการณ์ไว้ประมาณ 19.50% อันเนื่องมาจากภัยแล้ง ทำให้ปริมาณสต็อกน้ำมันปาล์มดิบลดลงเป็นลำดับ
 ส่งผลให้ราคาผลปาล์มที่เกษตรกรขายได้ปรับสูงขึ้นต่อเนื่องจากเดือนสิงหาคม 2563 เฉลี่ยอยู่ที่ 3.58 บาท/กก. และสูงสุดในเดือนกุมภาพันธ์ 2564 อยู่ที่ 7.70 บาท/กก.
ส่วนหนึ่งเป็นผลมาจากกระทรวงพาณิชย์ ใช้มาตรการกำกับดูแลและสกัดกั้นการลักลอบนำเข้า โดยกำหนดด่านนำเข้า 3 ด่าน ได้แก่ ด่านท่าเรือกรุงเทพ มาบตาพุด และแหลมฉบัง และด่านนำผ่าน ให้นำผ่านเฉพาะท่าเรือกรุงเทพเท่านั้น
อย่างไรก็ตาม จากสถานการณ์ดังกล่าว ส่งผลให้ราคาน้ำมันปาล์มดิบปรับสูงขึ้นต่อเนื่องตั้งแต่เดือนกันยายน 2563 จาก 23.43 บาท/กก. เป็นสูงสุดที่ 40 บาท/กก. ในเดือนกุมภาพันธ์ 2564